દાહોદ એ.પી.એમ.સી.ના રિટેલ અને હોલસેલ માર્કેટમાં છેલ્લા ત્રણ દિવસમાં જ 35,000 ક્વિન્ટલ સોયાબીનની આવક નોંધાઈ હતી. ગત વર્ષોની સરખામણીએ આ વર્ષે સોયાબીનના ભાવ પણ ઓછા છે. પરંતુ, જેમ મહારાષ્ટ્રમાં ટેકાનો ભાવ પ્રાપ્ત થાય છે અને મધ્યપ્રદેશમાં પ્રતિ ક્વિન્ટલે 500 રૂ. ની સબસીડી સરકાર તરફથી આપવામાં આવે છે તો ગુજરાતમાં મકાઈ અને ડાંગરની ખરીદી, ટેકાના ભાવથી ખરીદે છે તેમ સોયાબીનને પણ ટેકાનો ભાવ મળે તેવી રજુઆતને લઈને એ.પી.એમ.સી. ચેરમેન કનૈયાલાલ કિશોરી આજે જે તે મંત્રીગણની મુલાખાતે ગાંધીનગર પહોંચ્યા છે. અનાજ માર્કેટમાં તાલુકા સહિત જિલ્લા અને બાજુના મધ્યપ્રદેશ અને રાજસ્થાનમાંથી સોયાબીન સહિતના વિવિધ ધાનની આવક-જાવક થતી હોય છે. હાલમાં પીળું સોનું તરીકે ઓળખાતા સોયાબીનની હજારો ગુણ દાહોદ માર્કેટમાં ઠલવાઇ રહી છે. ત્યારે સરકાર હાલના સરેરાશ 3100 રૂ, ના ભાવ સામે ટેકાનો ભાવ જે 3399 રૂ. જાહેર થયો છે તે આપવામાં આવે તો ખેડૂતોની કાળી મહેનત વધુ રંગ આપતી બની શકે તેમ હોઈ આ સંદર્ભે ઘટતું તે કરવા એ.પી.એમ.સી.ના અગ્રણીઓએ જશવંતસિંહ ભાભોર, બચુભાઈ ખાબડ, જયેશ રાદડિયા, ગણપતસિંહ વસાવા સહિતના અગ્રણીઓ સમક્ષ રજૂઆત પણ કરવામાં આવી હતી.